Sagredo convoca per a este dijous el Ple Extraordinari sol•licitat per l'oposició
14/09/2015

# Sagredo convoca per a este dijous el Ple Extraordinari sol•licitat per l'oposició

[![Sagredo convoca per a este dijous el Ple Extraordinari sol•licitat per l'oposició](/images/noticias/2015/09/pleno-recurso.jpg)](/images/noticias/2015/09/pleno-recurso.jpg)

14.09.2015

L’alcalde de Paterna explicarà este 17 de setembre a partir de les 19 hores en sessió plenària extraordinària les actuacions que està duent a terme l’Ajuntament en matèria d’inclusió social, d’igualtat o d’accessibilitat

L’alcalde de Paterna, Juan Antonio Sagredo ha convocat per a este dijous, 17 de setembre a les 19 hores, i dins del termini de temps permés pel ROM, el Ple Extraordinari sol•licitat per l’oposició.

Amb la celebració d’esta sessió plenària, Sagredo vol exposar als grups municipals sol•licitants del Partit Popular, Compromís per Paterna, Esquerra Unida i Paterna Si Pot les actuacions que s’estan duent a terme des del consistori respecte al suport als refugiats, el barri de La Coma, els desnonaments, l’accessibilitat del municipi, la seguretat ciutadana o la lluita contra la violència de gènere, entre altres coses.

A este respecte, Sagredo ha avançat, per exemple, que té data per a reunir-se la setmana que ve amb la directora general d’Inclusió Social, Hel•lena Ferrando per a abordar la crisi dels refugiats i que també s’han sol•licitat oficialment trobades amb la directora general de Servicis Socials i Persones en situació de dependència, Mercè Martínez amb el director general de la Vivenda, Rehabilitació i Regeneració Urbana, Alberto Sanchis així com amb la vicepresidenta de la Generalitat Valenciana, Mónica Oltra.

Així mateix, el primer edil també ha explicat que el consistori durà a cap, entre altres coses, el Programa Paterna Actua per a fer de Paterna una ciutat més accessible, sostenible, intel•ligent i integradora, amb especial incidència en els barris de Santa Rita i la Coma, està desenrotllant un Pla Municipal d’Igualtat, ha realitzat 158 actuacions d’assessorament gratuït des de l’Oficina de Mediació Hipotecària Municipal i ha ampliat el servici de menjador escolar des de juliol fins a setembre.